

Undersøkelse av norske nettsteder viser at mediene som gruppe sporer mest.



– Det er «ville vesten», sier Daniel Johannsen i CookieBot. På vegne av NRKbeta har selskapet hans talt opp informasjonskapsler (cookies) på 1506 .no-domener.

For alle de topp 30 mest sporede nettsidene har over 50 selskaper mulighet til å sette informasjonskapsler. Mange av disse aktørene driver med personaliserte annonser som gjerne bygger på å lage brukerprofiler av oss. Det kan være uskyldige detaljer som om vi liker kjæledyr, men også hvem som er mer tilbøyelige til å ta opp forbrukslån.

Personvernforkjempere bekymrer seg også over at dataene disse aktørene samler inn kan misbrukes eller komme på avveie. For eksempel er personlig informasjon om psykisk og fysisk helse, religiøs overbevisning, og politisk tilhørighet særlig beskyttet under norsk personvernlovgivning.

– GDPR har dessverre ikke forandret landskapet, sier Johannsen, som mener nettsideeierne ikke har god nok forståelse for hvem de inviterer inn.

Av de mest sporede nettstedene dominerer mediene som har 16 av plassene på topp 30-listen som ligger i bunn av artikkelen.

Internasjonalt ser man samme trend. En undersøkelse gjennomført i 2016 viste at av en million nettsteder var mediene den kategorien med flest cookies. Deretter kommer nettsider for kunst og sport.

Den danske medieanalytikeren Thomas Baekdal er kritisk til hvordan mediene henger ut annonseduopolistene Facebook og Google, men ser bort fra sin egen praksis.

I en rekke twittermeldinger har han påpekt det han mener er hyklerske medieoppslag:

Newspaper editors, please stop doing this. You cannot write an article about how 'apps' are collecting information and then 'sending it to Facebook' … when your own article does exactly the same thing. pic.twitter.com/u0gHKPIhxM

— Thomas Baekdal (@baekdal) 22. februar 2019